als_Latn dik_Latn sag_Latn
Nafta në Shqipëri
Prodhimi i naftës në Shqipëri ka nisur në vitin 1929, kur janë arritur të nxirren 750 ton naftë. Prodhimtaria ka vijuar të rritet nga viti në vit, e shoqëruar edhe me hapjen e vendburimeve të reja. Vitet e para pas Luftës së Dytë Botërore kanë njohur një frenim të prodhimit të naftës. Më pas trendi i prodhimit ka qenë pozitiv.
Periudha më e mirë e prodhimit të naftës në vendin tonë ka qenë vitet 70’. Në vitin 1974 është arritur prodhimi rekord në shifrat 2 248 227 tonë naftë bruto. Në vitin 1991 prodhimi i naftës ka rënë poshtë shifrës së një milionë tonëve naftë në vit. Në vitin 2000 është shuar edhe prodhimi më i ulët, 314 304 ton naftë. Nga ky vit trendi ka qenë pozitiv duke arritur të dalë sërish mbi kufirin e një milionë tonëve në vitin 2012. Në vitin 2013 u arrit të prodhohej më shumë se 1.2 milionë ton naftë. Në 85 vite, nga nëntoka shqiptare janë nxjerrë 56 249 677 ton naftë bruto.
als_Latn als_Latn als_Latn